Masallacin Dakata: Bin turbar ma’aiki ita ce hanya mai bullewa – Malam Salisu – Dala FM Kano
Limamin masallacin unguwar Dakata, Malam Salisu Khalid Na’ibi, ya ja hankalin al’ummar musulmi a kan komawa bisa turbar ma’aiki (S.A.WA) wanda Ubangiji ya umarta kasancewar shi ne hanyar samun tsira da dacewa.
Malam Salisu Khalid Na’ibi, ya yi kiran ne a hudubar sa da ya gabatar yau Juma’a jim kadan bayan kammala Sallar Babbar Idi, wacce ta gudana a harabar masallacin dake unguwar Dakata.
Na’ibin ya ce” Duk lokacin da al’umma ta kaucewa umarnin ubangiji, a na jarabtar ta da Annoba wacce hakan na nufin su gyara halayen su tare da kyautata mu’amala, sannan da komawa ga Allah madaukakin Sarki, bisa yin addu’oi domin samun rahamar sa bisa jagorori na gari”.
A nasa jawabin, Dagacin Kawaji, Alhaji Umaru Adamu, ya yi kira ga al’umma da su bi dukkan ka’idoji da hukumomi su ka gindaya na daukan matakan lafiya a kan Annobar Cutar Corona, tare da kai rahoton duk wani yanayi da ba su aminta da shi ba ga hukumomi, domin kar bata gari su yi amfani da damar wajen cutar da jama’a.
Wakilin mu Aminu Halilu Dakata ya rawaito mana cewa, dumbin al’ummar dake yankin na Dakata da makwabtan ta su ka halarci Sallar Idin a Babban Masallacin wanda Na’ibin Masallacin ya yanka Ragon sa na Layya, bayan kammala huduba da Karfe 9 saura na safiyar yau.
Masallacin Alfurqan: A rinka bayar da sadakata idan anyi Layya – Dr. Bashir